През тази година Полша ще потърси компенсации за Втората световна война, съобщи външният министър на страната Яцек Чапутович в реч пред парламента, посветена на полско-германските отношения.
“Ще говорим за нуждата от компенсиране на поляците за понесените загуби по време на Втората световна война”, коментира той, цитиран от Ройтерс. Външният министър допълни, че ще бъдат търсени начини за законни, политически и финансови компенсации.
В началото на месеца парламентарна комисия коментира въпроса за репарации от Германия във връзка с Втората световна война, припомня Daily Mail.Тогава се появи и очакваната сума – 850 млрд. долара.
“Говорим за огромна, но справедлива компенсация за военните престъпления, разрушените градове и села и за изгубения демографски потенциал на нашата страна”, коментира Аркадиус Муларчик, който ръководи комисията, която изчислява размера на репарациите. Работата ѝ започна още през миналата есен.
Муларчук посочи още, че Варшава никога не е получила никаква компенсация от Германия за Втората световна война. Германските военни са убили 6 млн. поляци по време на своята шестгодишна окупация на Полша, припомня Daily Mail.
Правни експерти в германския Бундестаг не смятат, че Полша има някакви основания да очаква компенсации.
Това не е първият случай, в който държава от ЕС търси репарации от Германия за Втората световна война. През 2015 г. новоизбраното гръцко правителство на СИРИЗА заяви, че очаква от Берлин повече от 270 млрд. евро. Претенциите дори бяха официално предявени по време на среща между гръцкия премиер Алексис Ципрас и германският канцлер Ангела Меркел.
Някогашен противник във войната Германия днес обаче е един от най-големите кредитори на Атина. Преди малко повече от три години отношенията между Гърция и Германия бяха много обтегнати около финансовата криза, но постепенно ситуацията се нормализира, а темата за компенсациите изчезна от дневния ред.